Illum, il-Kummissjoni Ewropea pproponiet li tippermetti vjaġġar mingħajr viża lejn l-UE għaċ-ċittadini tar-Renju Unit wara li r-Renju Unit jirtira mill-Unjoni Ewropea. Dan ifisser li ċ-ċittadini tar-Renju Unit ma jkunux jeħtieġu viża meta jivvjaġġaw lejn iż-żona Schengen għal soġġorni qosra sa massimu ta' 90 jum fi kalunkwe perjodu ta' 180 jum. Fix-xenarju fejn ir-Renju Unit joħroġ mill-UE mingħajr ma jintlaħaq qbil, dan ikun japplika mit-30 ta' Marzu 2019. Madankollu, jekk jintlaħaq qbil, dan ikun japplika minn tmiem il-perjodu ta' tranżizzjoni, kif deskritt fil-Ftehim ta' Ħruġ. Dan wara l-impenn kontinwu tal-Kummissjoni li d-drittijiet taċ-ċittadini jridu jiġu l-ewwel fin-negozjati dwar il-ħruġ tar-Renju Unit mill-UE. Din il-proposta tiddependi kompletament fuq jekk ir-Renju Unit jirreċiprokax bi vjaġġar mingħajr viża għall-Istati Membri kollha tal-UE, f'konformità mal-prinċipju tar-reċiproċità tal-viża. Il-gvern tar-Renju Unit iddikjara wkoll l-intenzjoni tiegħu li ma jeħtieġx viża miċ-ċittadini tal-Istati Membri tal-EU27 għal soġġorni qosra għall-finijiet ta' turiżmu u ta' negozju. Ir-regoli tal-UE dwar ċittadini ta' pajjiżi terzi li jivvjaġġaw lejn l-UE, bħal dawk dwar il-kontroli fuq il-fruntieri, naturalment japplikaw għaċ-ċittadini tar-Renju Unit ladarba ma jibqgħux ċittadini tal-UE. Il-proposta tal-lum hija waħda mill-miżuri ta' tħejjija meħtieġa bħala konsegwenza tal-ħruġ tar-Renju Unit mill-Unjoni Ewropea. M'għandhiex x'taqsam man-negozjati li għaddejjin dwar il-ħruġ ordnat tar-Renju Unit. Il-passi li jmiss Il-proposta tal-Kummissjoni issa trid tiġi adottata mill-Parlament Ewropew u mill-Kunsill. Il-Kummissjoni titlob liż-żewġ istituzzjonijiet biex jagħmlu progress malajr fuq din il-proposta sabiex tkun tista' tiġi adottata sew qabel it-30 ta' Marzu 2019. Sfond Fid-29 ta' Marzu 2017, ir-Renju Unit innotifika lill-Kunsill Ewropew bl-intenzjoni tiegħu li joħroġ mill-Unjoni Ewropea, skont l-Artikolu 50 tat-Trattat dwar l-Unjoni Ewropea. Dan ifisser li, sakemm ma jkunx hemm ftehim ta' ħruġ ratifikat li jistabbilixxi data oħra, il-liġi primarja u sekondarja kollha tal-Unjoni tieqaf tapplika għar-Renju Unit mit-30 ta' Marzu 2019, 00:00h (CET). Ir-Renju Unit imbagħad isir “pajjiż terz”. L-UE għandha politika komuni dwar il-viżi għal soġġorni qosra lejn iż-żona Schengen, li tinkludi lista komuni ta' pajjiżi li ċ-ċittadini tagħhom irid ikollhom viża meta jaqsmu l-fruntieri esterni u lista komuni ta' pajjiżi li ċ-ċittadini tagħhom ikunu eżenti minn dak ir-rekwiżit. Dawn il-listi huma stabbiliti fir-Regolament Nru 539/2001 u l-emendi suċċessivi tiegħu. Għaċ-ċittadini tar-Renju Unit, ladarba d-dritt tal-UE ma jibqax japplika għar-Renju Unit, l-ivvjaġġar mingħajr viża se jkun possibbli fit-22 pajjiż tal-UE li huma membri taż-żona Schengen u fl-erba' Stati assoċjati max-Schengen (l-Iżlanda, il-Liechtenstein, in-Norveġja u l-Iżvizzera). Se jkun japplika wkoll għar-Rumanija, għall-Bulgarija, għall-Kroazja u għal Ċipru li għadhom mhumiex membri sħaħ taż-żona Schengen. Il-proposta tal-lum tikkonċerna lill-persuni tar-Renju Unit li huma ċittadini Brittaniċi. Skont id-dritt tar-Renju Unit, hemm sitt kategoriji ta' persuni Brittaniċi, u wieħed minnhom huwa ċ-ċittadini Brittaniċi. Il-ħames kategoriji l-oħra, li huma l-persuni Brittaniċi (Barra mill-Pajjiż), iċ-ċittadini Brittaniċi f'territorji extra-Ewropej (BOTC), iċ-ċittadini Brittaniċi barra l-pajjiż (BOC), il-persuni Brittaniċi protetti (BPP) u s-sudditi Brittaniċi (BS), mhumiex ċittadini tal-UE iżda diġà jibbenefikaw minn vjaġġar mingħajr viża lejn iż-żona Schengen u se jkomplu jagħmlu dan. Iċ-ċittadini Brittaniċi li jgħixu Ġibiltà se jkomplu jkunu jistgħu jidħlu fiż-żona Schengen mingħajr viża. Għal Aktar Informazzjoni